”Øøøj, bedstemor med slag i”  
  
**Spiderman, Superman og talrige Ninja Turtles var sammen med blandt andre Pippi Langstrømpe, Pikachu og skeletter på festligt besøg på Langagergård Plejecenter i mandags, hvor plejecenterets beboere og børn fra Lillebo Børnehave og Åsagergård Børnehave slog katten af tønden og hyggede sammen.**  
  
Der var budt op til nogle timers livsbekræftende sjov og ballade i mandags på Langagergård Plejecenter, som Forenede Care driver i Karlslunde ved Greve, da Lillebo Børnehave og Åsagergård Børnehave var inviteret til fastelavnsfest. Og da medarbejderne i plejecenterets køkken havde bagt masser af fastelavnsboller undgik plejecentrets personale ballade, som man ellers traditionen tro synger i sangen ”Fastelavn er mit navn”. Og med 60 børn klædt festligt ud som alt fra Spiderman, Superman og Ninja Turtles til Pippi Langstrømpe, Pikachu og skeletter, var det nok klogt, at køkkenet summede fra tidlig morgen med at bage boller med glasur på.

Lillebo Børnehave er Langagergårds Plejecenters ”venskabs-børnehave”, som ligger blot et stenkast fra plejecentret, og børnehaven kommer på besøg mindst en gang om ugen. Åsagergård Børnehaves lokaler er under renovation, og de opholder sig derfor i spejderhytten ”Ørnereden”, men da lokalerne oprindeligt ikke er bygget til at huse en hel børnehave, er der ikke plads til at alle børnene kan spise frokost samtidig, og personalet på plejecentret har derfor tilbudt børnehaven at de kan spise deres frokost dagligt på plejecentret.   
  
**Gensidig omsorg og interesse**   
”Kom så Magnus,” hepper nogle af børnene i kor, da en Superman træder frem og modtager battet fra en pige iklædt prinsessekjole. Ved siden af lyder der et stort KLONK fra den anden tønde, da en kvindelig beboer i kørestol og kyse svinger battet. En mandlig beboer udbryder spontant ”Øøøj, bedstemor med slag i”, hvilket straks resulterer i latter og store smil i salen.  
  
De seks tønder som personalet havde hængt op fyldt med appelsiner, rosiner, slikpinde og vingummibamser, resulterede i seks kattekonger og seks kattedronninger. Blandt de ældre blev Dorit fra Langagergård-afdelingen Rørmosen kåret som kattekonge, imens Karin fra Bygvænget blev kattedronning. Evert fra Havrevænget blev kattekonge ved den anden tønde, og Flemming fra Bygvænget blev kattedronning. Asta Christensen, som har været beboer på Roemarken siden Langagergård åbnede i 2012, fik prisen for bedste udklædning sammen med Flemming Holm fra Bygvænget.  
  
Det er tydeligt, at både børnene og de ældre, nyder samværet med hinanden – og er nysgerrige på hinanden. Den gensidige omsorg og interesse mellem børnene og de ældre er nærmest til at tage og føle på. For eksempel kigger en dreng uden fortænder på et tidspunkt nysgerrigt på en af de kvindelige beboeres håndled og spørger: ”Har du slået dig?” mens han peger på forbindingen om håndledet. Beboeren lyser straks op og beder drengen som er klædt ud som en Ninja Turtle om at komme nærmere. Og så fortæller hun ellers engageret om, at håndleddet har været brækket nogen tid tilbage. Drengen lytter eftertænksomt og ytrer et lavmælt ”Av for den da”.